***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 318**

 **9**. svibnja 2021.

 **6. USKRSNA NEDJELJA**

**Evanđelje:** Iv 15, 9-17

U ono vrijeme: Reče Isus svojim učenicima: »Kao što je Otac ljubio mene, tako sam i ja ljubio vas; ostanite u mojoj ljubavi. Budete li čuvali moje zapovijedi, ostat ćete u mojoj ljubavi; kao što sam i ja čuvao zapovijedi Oca svoga te ostajem u ljubavi njegovoj. To sam vam govorio da moja radost bude u vama i da vaša radost bude potpuna. Ovo je moja zapovijed: ljubite jedni druge kao što sam ja vas ljubio! Veće ljubavi nitko nema od ove: da tko život svoj položi za svoje prijatelje. Vi ste prijatelji moji ako činite što vam zapovijedam. Više vas ne zovem slugama jer sluga ne zna što radi njegov gospodar; vas sam nazvao prijateljima jer vam priopćih sve što sam čuo od Oca svoga. Ne izabraste vi mene, nego ja izabrah vas i postavih vas da idete i rod donosite i rod vaš da ostane te vam Otac dadne što ga god zaištete u moje ime. Ovo vam zapovijedam: da ljubite jedni druge.«

**Komentar**

Evanđelist govori o radosti… Što je radost? Radost je kvaliteta duše, a hrani se iz saznanja da naš život die u dobrom smjeru. Vanjske okolnosti, kao npr. zdravlje, blagostanje itd. mogu nam pripomoći da se radujemo, ali sami za sebe nisu dovoljni da nam osiguraju sreću. Postoje zdravi i bogati ljudi koji se ne znaju radovati, a postoje bolesni i siromašni ljudi iz kojih gotovo zrači životna radost. U stvari, tu trebamo tražiti razliku: jedna stvar je radovati se nečemu, a sasvim druga stvar je „životna radost“. Budući da radost ne ovisi o stvari ni o kakvoj vanjskoj okolnosti za nju nema recepta… Duhovna radost hrani se iz života posvećenog drugima. Tome nas uči ovaj evanđeoski odlomak: Isus radost povezuje s uzajamnom ljubavlju… Uvijek kad smo drugima učinila uslugu, kada smo bili dobronajmjerni, velikodušni, strpljivi, puni razumijevanja, iskusili smo unutarnju, tihu duhovnu radost… Kršćanska radost izvire iz susreta s Isusom. Nije lako sačuvati unutarnju vedrinu i radost u tijeku svakodnevnih iskušenja. Oko nas je previše udaraca, tragedija, ljudske bijede, a da nam srce ne bi krvarilo, da nam suze ne bi potekle, da nas ne bi spopao nemir i žalost. Jedan jedini način je da sačuvamo mir u svom srcu: ako povjerimo svoj život Božjoj providnosti, ili kako je to toplim riječima izrazio sam uskrsli Isus: „Kao što je Otac meine ljubio, tako sam i ja ljubio vas.“ To je izvor sve naše radosti.

M. Szentmartoni: Očarani Božjom Riječju

|  |
| --- |
| **OBAVIJESTI** |

U nedjelju ćemo pod župnom sv. misom u 9.30 proslaviti Majčin dan.

U ponedjeljak je spomendan bl. Ivana Merza. Svete mise su kao radnim danom. Svečanu sv. misu u 18.30 predslavi biskup Varaždinski mons. Bože Radoš. Uključimo toga dana u svoje molitve i osnovnu školu Dr. Ivan Merz, koja ove godine slavi 115 godina postojanja, njezine učenike, učitelje i ravnatelja. Zbog epidemioloških mjera oni ove godine neće imati svečanu proslavu dana škole kao ni posebnu svetu misu.

Tijekom ovog tjedna časna Marijela ima intenzivnu pripravu za Prvu sv. pričest s vjeronaučnim susretima svaki dan. Slavlje Prve sv. pričesti bit će u nedjelju pod župnom sv. misom u 9 sati. Prva sv. ispovijed za prvopričesnike je u subotu u 9.30.

U subotu, 29. svibnja 2021. godine, u Zagrebu će se održati javna manifestacija **„Hod za život”.** Taj Hod, kao plod građanske inicijative koja je okupila brojne laike iz raznih udruga i pokreta, nastoji promicati vrijednost otajstva ljudskoga života te njegova čuvanja od začeća do naravne smrti, s posebnom osjetljivošću za začetu i još nerođenu djecu, za majke, obitelji, starije i bolesne u hrvatskome društvu. Okupljanje je u Zagrebu, na Trgu Republike Hrvatske, pokraj zgrade Hrvatskoga narodnog kazališta, u 10 sati.

Župni ured radi redovito svakim radnim danom od 9 do 10 i od 17 do 18 sati.

Prva pričest u našoj župi će biti ove godine u nedjelju 16. svibnja u 9 sati.

U 20 sati je kao i inače molitva krunice kod Kamenitih vrata za obitelji i kraj epidemije.

**MANJE JE VIŠE (LAIČKA KOLUMNICA [273])**

**Bog je ljubav!**

 Šesta vazmena nedjelja. Drugo liturgijsko čitanje (1Iv 4, 7.10) sadrži riječi kojima spisateljski *ne mogu* odoljeti. Apostol **Ivan**, moj nebeski zaštitnik kojega sam sve svjesniji u toj ulozi, jasan je i odrešit:

*Ljubljeni, ljubimo jedni druge, jer ljubav je od Boga; i svaki koji ljubi, od Boga je rođen i poznaje Boga. Tko ne ljubi, ne upozna Boga, jer Bog je ljubav* (1 Iv 4, 7 s).

*Ljubav* kao neiscrpna, nepresušna *metafora* u kojoj se neshvatljivo i neizrecivo zrcali dragi Bog ne podliježe značenjskoj iscrpivosti, a ne prijeti joj ni uporabna istrošenost. Nijedno *čeljade* ne uzmaže potpuno iznjedriti i pokazati *količinu* i *kakvoću* ljubavi koju gaji spram voljene osobe. I dobro je tako! U ljubavi je svagda sadržano nešto *više* sa čime trijezan um ne umije *računati*, jer je taj ljubavni *višak* skrovito pohranjen u *srcu.* A ono po Božjem naputku u ljubavi ima *posljednju* riječ, izričući je u posve neočekivanu trenutku, kad se čini da više *nema* ljubavi. Nje pak uvijek *ima*, jer je sâm Bog *beskonačna ljubav*! Tako je naziva **sv. Vinko Pallotti** kojemu zahvaljujem neke temeljne poluge svoje osobne duhovnosti.

 Laičko promišljanje o dragom Bogu i miloj ljubavi upotpunjuje jedna od u hrvatskoj poeziji ponajljepših pjesničkih slikâ ljubavi. Evo završnog dijela antologijske pjesme *Ljubav je ušla u kuću* iz pera ćutilna vinkovačkog pjesnika **Vladimira Kovačića** (1907-1959):

*Ljubav je ušla u kuću. / Zrcala liju nemir, slike i sjene. / Peći su dobroćudni medvjedi. Mumljaju. / Smiju se sadržaji u svim knjigama. / Srca tuku. Jako. Satovi biju. / Sagovi / od dragosti gutaju svaki korak / (kao djeca slatkiše). / Jablanovi pred kućom šume u groznici vjetra. / Otputovati. / Kuća je brod. Vješa šarene zastave. / Otputovati! Otputovati!*

Milostivi, trojstveni Isukrste! Prožimaj nas djelatno vjerotvornom ljubavlju koja je u neprestanom kretanju prema Tebi: beskonačnoj, utjelovljenoj ljubavi.

Sead Ivan Muhamedagić

**6. USKRSNA NEDJELJA 9. SVIBNJA 2021.**

|  |  |
| --- | --- |
| **SVETE MISE** |  **I S P O V I J E D A N J E** |
| **VRIJEME** | **MISNIK** |  **VRIJEME-ISPOV.** | **ISP. DVOR. 1** | **DVORANA 2.** |
| **7:00** | P. ŠESTAK |  |  |  |
| **8:00** | P. SABOLIĆ |  |  |  |
| **9:30** | P. MATIĆ | **9:30 – 11:00** | P. RUBINIĆ | P. BALATINAC |
| **11:00** | P. MIŠIĆ | **11:00 – 12:30** | P. ROGINA | P. KOĆIŠ |
| **12:15** | P. NODILO |  |  |  |
|  |  |  |  |  |
| **16:00** | P. KOĆIŠ | **16:30 – 18:00** | P. ROŽMARIĆ | P. ŠTANFEL |
| **17:00** | P. BILIĆ |  |  |  |
| **19:00** | P. BALATINAC | **18:30 – 20:00** | P. MIŠIĆ | P. SABOLIĆ |

**MISE I ISPOVIJEDANJE U TJEDNU OD 10. V. DO 15. V. – SVAKI DAN**

|  |  |
| --- | --- |
| **SVETE MISE** |  **I S P O V I J E D D V O R A N A 1** |
| **VRIJEME** | **MISNIK** | **VRIJEME-ISPOV.** | **PONEDJELJAK** | **UTORAK** | **SRIJEDA** | **ČETVRTAK** | **PETAK** | **SUBOTA** |
| **6:00** | P. ŠPIRANEC | **6:30 – 8:00** | P. BALATINAC | P.BALATINAC | P.BALATINAC | P. BALATINAC | P.BALATINAC | P.BALATINAC |
| **7:00** | P. NODILO |  |  |  |  |  |  |  |
|  |  | **8:30 – 9:30** | P. ROŽMARIĆ | P. ROGINA | P. ROŽMARIĆ | P. ROŽMARIĆ | P. ROŽMARIĆ | P. ROŽMARIĆ |
| **9:00** | P. SABOLIĆ |  |  |  |  |  |  |  |
| **12:00** | P. BALATINAC | **11:30 –13** | P. VLAH | P. ŠTANFEL | P. ŠTANFEL | P. VLAH | P. VLAH | P. VLAH |
|  |  |  |  |  |  |  |  |  |
|  |  |  |  |  |  |  |  |  |
| **17:00** | P. MIŠIĆ | **17:00 – 18:30** |  P. ŠTANFEL | P. SABOLIĆ | P. SABOLIĆ | P. ŠTANFEL | P. ŠTANFEL | P. SABOLIĆ |
| **18:30** | P. VLAH | **18:30 – 20:00** | P. ROGINA | P.BALATINAC | P. ROGINA | P. ROGINA | P. ROGINA | P.BALATINAC |

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: VIII,

<http://www.zupa-presvetog-srca-isusova.hr/>